Niané mam te mé ngá lot,
ané Yesus a ngá ke á máŋ méye Galilea áyát,
émá Tiberias.
Éde bora nkuna bot ó ngá bee ñí,
amú ná bé ngá yén méndem a ngá bɔ ébe mikúkwann.
Ané Yesus a ngá bét á nkoó ó yóp a kéñ tɔbɔ ósí ó véa bábe béyága beñ,
ákoan ná Paskua,
é fét bejudio é ntɔɔ́ bebeñ.
Niané Yesus a ngá bére mís a yén ná bora nkuna bot wá nzu ébe éñe,
éde a ngá dzó Felipe ná,
“Vóm mbé bí ne kus mifémm,
á mfá ye ná ngé é bot bá bé ne dzí?”
Ve Yesus ñí a ngá dzó dɔ,
eé kyak ñí,
amú ná a ngá yem é dzam a mbé ná a nkún nzu bɔ.
Ané Felipe a ngá yalan ya ñí ná,
“Mifémm táŋ bedenario mitet mí beáñ myá myăá ye ki yian ná kada mot a ne ñɔŋ avítsaŋ.”
Éde Nyága mbɔ́ɔ́ ye béyága beñ,
Andrés,
Simón Pedro mwanñaŋ,
a ngá dzó Yesus ná,
“Omómɔ́ŋŋ ó ne vá,
ó belé mifémm mí sebada mí tán ya kwaás é beáñ;
ve dá é ne ki dzé ábímm bot dí?”
Ané Yesus a ngá dzó ná,
“Bɔgán bot ná bé tɔbɔ ósí,”
obut wá ó mbé fe abwiññ ó véa.
Éde befám bebeñ ané binzuk bí tán,
bé ngá mana tɔbɔ ósí.
Véa éñe Yesus a ngá twáa mifémm,
éde niané a ngá mana vé akíba,
á ŋga kap myɔ é bot bé mbé bé tɔɔ́ ósí.
Néa fe a ngá bɔ ya kwaás ébe ábímm bé ngá kómo.
Niané bé ngá dzéñ,
éde a ngá dzó béyága beñ ná,
“Keŋán mína twáa bífús bí mvá buk,
á mfá ye ná dzóm enziŋ é nza wú ntuk.”
Ané bé ngá mana byɔ kóán ébe mifémm mí sebada mí tán bot bé ngá dzí,
bé dzálá awóm mikpéñ ya mikpéñ mí beáñ ya mebukga.
Niané bot bé ngá yén é ndem a ngá bɔban,
bé ŋga dzó ná,
“Bébélá é mot ñí éñe a ne nkúlu medzó a mbé ná aa nzu éniŋ dzí.”
Édɔ ná,
Yesus eé yem ná bé nkún ñí nzu ñɔŋ ya nguu ná bá téle ñí kéza,
ané a ngá bera búlán á nkoó émyen etámm.